Putin regjerer med flere og flere hemmelige ordrer
Putin signerer hundrevis av presidentordrer i året. I juli var over 60 prosent av dem hemmelige. Vladimir Putin dominerer russisk politikk. Mange bestemmelser gjør han helt på egen hånd gjennom såkalte presidentordrer. Det er en bestemmelse som presidenten kan innføre uten at den må godkjennes av andre politiske organer, som nasjonalforsamlingen.  Dermed har Putin mye makt til å bestemme hvilken politikk som skal føres i Russland. I år har han signert nesten 600, ifølge en offisiell oversikt. Han har blant annet begrenset eksporten til utlandet og sørget for at folk som dømt for forræderi, kan få livstid i fengsel. Han overførte også styringen av et utenlandsk bryggeri, eid av Carlsberg, til den russiske staten. Men stadig oftere er det hemmelig hva han bestemmer. Det viser en granskning gjort av Mediazona, et uavhengig russisk nyhetsnettsted. De har funnet ut at Putin aldri før har utstedt så mange hemmelige presidentordrer som han gjorde i juli. Da var to av tre ordre unntatt offentligheten. Funnet er oppsiktsvekkende, mener Geir Flikke. Han er professor i russisk politikk ved Universitetet i Oslo (UiO). – Det betyr at de lukker informasjonsrommet også internt i Russland, sier han. Slått én gang av Jeltsin Mediazona har gått gjennom listen over alle presidentordrene som er utstedt i Russland fra august 1991, et knapt halvår før Sovjetunionen gikk i oppløsning, og frem til i dag. – Alle presidentordrene får et nummer som løper fra begynnelsen av året. Hvis et nummer ikke finnes blant de offentliggjorte dokumentene, tilhører det en hemmelig ordre, skriver nyhetsnettstedet. Etter at Russland invaderte Ukraina i februar i fjor, skjøt andelen hemmelige ordrer i været: Og dette er ikke alt Mediazona finner. Mer hemmelighold i krig Nyhetsnettstedet ser også en tydelig kobling mellom Russlands kriger og andelen hemmelige presidentordre. Andelen økte under: Man kan ikke se bort ifra at hemmeligholdet vil få samfunnsmessige konsekvenser, mener Flikke. – Siden 2015 har informasjon om Ukraina og antall russiske soldater som faller i strid, vært underlagt denne typen hemmelighold, sier UiO-professoren. Antallet russiske soldater som er drept i Ukraina, er strengt hemmelig i Russland. Forrige gang Russland publiserte offentlige tall, var i september i fjor. Da var det knapt 6000 soldater. Men det virkelige antallet antas å være langt høyere. Men anslagene varierer. Mediazona og Meduza har nylig gjennomført en statistisk analyse. Der anslår de at rundt 47.000 russiske soldater har dødd i Ukraina. I mars anslo amerikanerne at 200.000 russiske soldater var drept eller såret i Ukraina. Mediazona skriver at presidentordre som hedrer soldater, ofte hvis de er drept i kamp, ofte holdes hemmelige. De påpeker at andelen hemmelige ordrer var spesielt høy i første fase av invasjonen samt nå i juli etter at Ukraina startet motoffensiven sin. Men det kan også ha å gjøre med andre deler av russisk utenrikspolitikk, ifølge Flikke. Selve invasjonen, for eksempel. Kornavtalen som skulle sikre ukrainsk eksport av korn. Eller Russlands aktiviteter i Afrika. Mer handler om sikkerhet Men Flikke understreker at dette kun er spekulasjoner. Ordrene er tross alt hemmelige, og man vet ikke hva de faktisk inneholder. Flikke kaller det en «sikkerhetisering» av russisk politikk og samfunn. Mer og mer av politikken som føres, har som mål å fremme nasjonal sikkerhet og landets strategiske interesser. – Det betyr at dekretene ansees for å være strategisk viktige. Man vil ikke at offentligheten skal ha tilgang til dem, sier Flikke. Det betyr også at Russlands egne innbyggere får mindre innsikt i måten Putin styrer på, og hvilke lover som gjelder. Det kan være en måte for Putin å sikre grepet om makten på og begrense opposisjon. Det føyer seg inn i en trend som kan spores tilbake til 2014, mener Flikke: – Vi ser en lukking av informasjonsrommet og en sterk styring av sivilsamfunnet. Samtidig som krigføringen også medfører et sterkt svekket offentlig innsyn, understreker han.
Vladimir Putin skriver ut mange presidentordrer hvert år. I disse bestemmer han russisk politikk på egen hånd uten godkjennelse fra andre politiske organer. Russlands president har i år signert nær 600. Putin har blant annet begrenset eksport, sørget for at forræderidømte kan få livstid i fengsel og overført eierskapet av et utenlandsk bryggeri, eid av Carlsberg, til den russiske staten.